

**โฆษกคณะกรรมาธิการยกร่างรัฐธรรมนูญแถลงข่าว**

**หลังรับฟังความคิดเห็นจากพรรคภูมิใจไทยและพรรคชาติไทยพัฒนา**

วันอังคารที่ ๑๘ พฤศจิกายน ๒๕๕๗ เวลา ๑๒.๓๐ นาฬิกา ณ บริเวณห้องโถง ชั้นล่าง อาคารรัฐสภา ๑ พลเอกเลิศรัตน์ รัตนวานิช โฆษกคณะกรรมาธิการยกร่างรัฐธรรมนูญ แถลงข่าวภายหลังการประชุมคณะกรรมาธิการยกร่างรัฐธรรมนูญเพื่อรับฟังความคิดเห็นและหรือข้อเสนอแนะเกี่ยวกับการยกร่างรัฐธรรมนูญจากพรรคภูมิใจไทย และพรรคชาติไทยพัฒนา โดย พลเอกเลิศรัตน์ รัตนวานิช กล่าวว่า พรรคภูมิใจไทยนำโดยนายสรอรรถ กลิ่นปทุม ประธานที่ปรึกษาพรรคภูมิใจไทย และคณะ ได้เสนอความคิดเห็นว่าอยากเห็นการยกร่างรัฐธรรมนูญที่ปราศจากอคติเปิดกว้างโดยไม่มีการปิดกั้น และไม่อยากเห็นการจำกัดวาระในการดำรงตำแหน่งของสมาชิกสภาผู้แทนราษฎร และอยากให้มีการส่งเสริมให้พรรคการเมืองดำเนินงานโดยอาศัยหลักธรรมาภิบาล รวมทั้งควรมีการปฏิรูประบบราชการให้มีความเข้มแข็งและมีประสิทธิภาพ สำหรับปัญหาองค์กรอิสระ พรรคภูมิใจไทยอยากให้มีการนำรัฐธรรมนูญปี ๒๕๔๐ และปี ๒๕๕๐ มาพิจารณาว่ามีข้อด้อยและข้อเด่น แล้วนำมาพิจารณาปรับปรุงในการยกร่างธรรมนูญฉบับใหม่นี้ โดยเฉพาะในเรื่องขององค์กรอิสระ ทั้งในส่วนของที่มาขององค์กรอิสระ อำนาจหน้าที่ ซึ่งหากไม่มีความน่าเชื่อถือแล้วก็จะส่งผลให้เกิดปัญหาในอนาคตได้ ดังนั้นจึงอยากเห็นการสรรหาองค์อิสระที่มีความเข้มข้น แต่ต้องสามารถถูกถอดถอนได้ง่ายหากมีการกระทำการที่ไม่เหมาะสม รัฐธรรมนูญปี ๒๕๕๐ มีปัญหาเรื่องการยุบพรรคการเมืองสามารถทำได้ง่ายเกินไปซึ่งไม่เป็นธรรมต่อพรรคการเมือง ในเรื่องของสมาชิกวุฒิสภาหากมีการสรรหาเช่นเดียวกับรัฐธรรมนูญปี ๒๕๕๐ จะต้องมีการจำกัดอำนาจหน้าที่ให้แตกต่างจากวุฒิสมาชิกที่มาจากการเลือกตั้ง ในเรื่องของที่นายกรัฐมนตรีใช้อำนาจในการกำหนดนโยบายที่มีลักษณะเป็นประชานิยมซึ่งมีจุดมุ่งหมายที่ดีหากเป็นไปด้วยความเที่ยงธรรมแล้วก็ไม่ควรที่จะลงโทษผู้ปฏิบัติหรือผู้กำหนดนโยบาย ในเรื่องรัฐธรรมนูญควรจะสามารถแก้ไขได้ตามกฎหรือกติกาที่มีอยู่ และควรเคารพสิทธิของประชาชนอย่างแท้จริงในทางปฏิบัติ ในเรื่องของการลงประชามตินั้นเห็นว่ายังเร็วเกินไปที่จะตอบคำถามนี้ หากกระบวนการร่างรัฐธรรมนูญมีเสียงตอบรับที่ดีจากประชาชนส่วนใหญ่อาจไม่จำเป็นต้องลงประชามติ

จากนั้นคณะกรรมาธิการยกร่างฯ ได้รับฟังความคิดเห็นจากพรรคชาติไทยพัฒนานำโดย นายธีระ วงศ์สมุทร หัวหน้าพรรค และคณะ ซึ่งพรรคชาติไทยพัฒนาเสนอว่าอยากเห็นระบอบประชาธิปไตยที่มีความมั่นคง และการยกร่างรัฐธรรมนูญให้ความสำคัญต่อการลดความเหลื่อมล้ำระหว่างประชาชนในมิติ และอยากเห็นการถ่วงดุลกันระหว่างอำนาจนิติบัญญัติ อำนาจบริหาร และอำนาจตุลากร อย่างเหมาะสม ซึ่งที่ผ่านมาเป็นปัญหาระหว่างอำนาจนิติบัญญัติ

-๒-

อำนาจบริหาร เนื่องจากมีความผูกพันกันมากเกินไปทำให้การถ่วงดุลระหว่างอำนาจเกิดปัญหาจึงควรหาทางป้องกันไม่ให้เกิดปัญหาขึ้นอีก เรื่องการกำหนดเขตเลือกตั้งสมาชิกสภาผู้แทนราษฎร ไม่เห็นด้วยที่จะให้มีการกำหนดเขตจังหวัดเป็นเขตเลือกตั้ง รวมทั้งได้ฝากให้คณะกรรมาธิการยกร่างฯนำไปพิจารณาว่าจะใช้วิธีใดในการกำหนดเขตเลือกตั้งที่เหมาะสมกับภาวะในปัจจุบันที่สุด ในเรื่องของวุฒิสภานั้น หากจะมีการสรรหาสมาชิกวุฒิสภาควรมีการลดจำนวนลงอาจจะเหลือไม่เกิน ๑ ใน ๖ ของจำนวนสมาชิกวุฒิสภาทั้งหมด และไม่ควรมีอำนาจในการถอดถอนเช่นเดียวสมาชิกวุฒิสภาที่มาจากการเลือกตั้งสำหรับสมาชิกวุฒิสภาที่มาจากการเลือกตั้งควรมีการคำนึงถึงสัดส่วนของสมาชิกต่อจำนวนประชากรด้วย และสมาชิกวุฒิสภาควรจะมีที่มาที่หลากหลาย ในเรื่องของการลงนามในสนธิสัญญาระหว่างประเทศตามมาตรา ๑๙๐ ของรัฐธรรมนูญปี ๒๕๕๐ ซึ่งเป็นข้อจำกัดพอสมควร ทำให้เกิดปัญหาในการบริหารประเทศในบางเรื่องได้ จึงขอให้คณะกรรมาธิการยกร่างฯ พิจารณาเรื่องนี้ให้เหมาะสมด้วยเพื่อไม่ให้เกิดปัญหาในการบริหารราชการแผ่นดิน รวมทั้งอยากเห็นรัฐธรรมนูญที่แก้ไขปัญหาความแตกแยก และควรมีบทบัญญัติที่สร้างคนรุ่นใหม่ให้มีความรู้เรื่องระบอบประชาธิปไตยเพื่อเตรียมให้เยาวชนเป็นผู้ใช้สิทธิที่ดีในอนาคต และรวมถึงการให้ความสำคัญด้านการศึกษาของคนในชนบท ผู้ด้อยโอกาสและผู้พิการให้เพิ่มมากขึ้นในรัฐธรรมนูญด้วย ควรมีการกระจายอำนาจในการปกครองให้เป็นรูปธรรมมีการแบ่งปันทรัพยากร และงบประมาณอย่างเพียงพอแก่ท้องถิ่น ควรให้สิทธิแก่ชุมชนในการที่จะดูแลทรัพยากรในท้องถิ่นของตนเองด้วย ในเรื่องการคุ้มครองผู้บริโภค ควรมีการจัดตั้งเป็นองค์กรอิสระ เพื่อให้คนที่อยู่ในท้องถิ่นห่างไกลได้รับการคุ้มครองอย่างเป็นรูปธรรม ในเรื่องการทำประชามตินั้นทางพรรคชาติไทยพัฒนาเห็นว่าเป็นกระบวนการปลายน้ำ สิ่งที่สำคัญกว่าคือควรมีการทำประชาพิจารณ์ก่อนเพื่อให้ประชาชนเข้าใจและยอมรับการยกร่างรัฐธรรมนูญ

ทั้งนี้ เมื่อทั้งสองพรรคการเมืองได้ให้ความคิดเห็นแล้ว ศาสตรจารย์บวรศักดิ์ อุวรรณโณ ประธานคณะกรรมาธิการยกร่างรัฐธรรมนูญได้กล่าวขอบคุณและจะนำความคิดเห็นและข้อเสนอแนะต่าง ๆ ไปใช้ประโยชน์ให้มากที่สุด นอกจากนี้ ศาสตรจารย์บวรศักดิ์ ยังได้สั่งการให้ฝ่ายเลขานุการคณะกรรมาธิการยกร่างฯ จัดทำรายชื่อของประธานคณะอนุกรรมาธิการยกร่างรัฐธรรมนูญในด้านสารัตถะทั้ง ๑๑ คณะ ส่งให้กับพรรคการเมืองที่มาชี้แจง เพื่อให้แต่ละพรรคที่มาชี้แจงสามารถให้ข้อมูลแต่ละเรื่องได้หากมีข้อมูลเพิ่มเติมในอนาคตซึ่งจะเป็นประโยชน์ต่อการ ยกร่างรัฐธรรมนูญเป็นอย่างมาก